Bente Børsum

Bente Benedikte Børsum (født 1934) er en norsk skuespiller. Hun har hatt sentrale roller i filmer som Jakten, Mors hus, Kvinnene, Reisen til Julestjernen og Sensommer. I 2006 spilte hun hovedrollen i sceneforestillingen Min forestilling om mor som handlet om livet til hennes egen mor i krigsårene. Hun har vært tilknyttet Oslo Nye Teater i store deler av sitt yrkesliv og var i flere år rektor ved Teaterhøyskolen. Hun ble tildelt Amandakomiteens ærespris under Amandaprisen 2023.

En periode bar hun navnet Bente Liseth, men tok senere tilbake sitt pikenavn Børsum.

 Kunstnerisk virke 
 Teater 
Børsum er utdannet ved Statens Teaterhøgskole i 1958. Hun debuterte samme år ved Nationaltheatret i stykket Finn veien, Engel, hvor hun var fra 1958–1961, og freelance ved samme teater til 1971. Hun var ansatt ved Fjernsynsteatret fra 1972–1976, Rogaland Teater fra 1976 til 1979 og Oslo Nye Teater 1979–1989. Hun ble så rektor ved Statens Teaterhøgskole i 1989, og var der til 1992 da hun vendte tilbake til Oslo Nye Teater. Der spilte hun en lang rekke store roller, i blant annet Hvem er Earnest, Soloppgang i Riga, Tre Høye kvinner, Brev, bønner og begjær, Juleoratoriet, Når den ny vin blomstrer og My fair lady. I 2001 høstet hun lovord for sin tolkning av den kreftrammede litteraturprofessoren i Margaret Edsons prisbelønte skuespill Vidd, og våren 2004 for tittelrollen i Federico García Lorcas Bernarda Albas hus som var hennes avskjedsforestilling. Børsum ble regnet som en av de bærende krefter ved Oslo Nye Teater. 

Etter at hun gikk av ved Oslo Nye Teater fortsatte Bente Børsum sitt virke som skuespiller. I 2004 spilte hun i Nicolas Nickleby ved Rogaland Teater, i 2006–2007 spilte hun monologen Brevet av Vasilij Grossmann. Børsum oversatte selv monologen fra fransk og regien var ved finske Kristin Olsoni. I perioden fra 1989–2009 spilte hun sammen med Juni Dahr forestillingen Det kalles kjærlighet av finske Maria Jotuni, regi Kristin Olsoni. Forestillingen ble spilt i autentiske lokaler i Norge og Finland. Fra 2006 har Bente Børsum spilt monologen Min forestilling om mor (se egen omtale). I 2007 spilte Børsum i  Seks personer søker en forfatter av Goldoni ved Nationaltheatret. I 2010 spilte hun i Brenningmysteriet ved Sogn og Fjordane Teater. I 2016 spilte hun hovedrollen i spillefilmen Sensommer av Henrik Dahlsbakken. For denne ble Børsum nominert til Amandaprisen 2016 og Kanonprisen 2016 for beste kvinnelige hovedrolle og ble tildelt Norsk Filmkritikerlags fagpris for 2017. Samme år medvirket hun i Don Juan ved Nationaltheatret. 

 Film og fjernsyn 
Bente Børsum har hatt en rekke roller i både filmproduksjoner og fjernsynsprogrammer. Hun debuterte i 1959 i Erik Løchens kultfilm Jakten under navnet Benedikte Liseth. I desember 2011 ble Jakten kåret til tidens beste norske kinofilm etter avstemning blant samtlige norske filmkritikere. Av senere filmer kan nevnes Liv 1971, Mors hus 1973 og Kvinnene 1974. Bente Børsum var representant ved Norsk Filmuke i London og i Moskva i 1977. 

Hun medvirket i flere oppsetninger i NRK Fjernsynsteatret på 1960- og 1970-tallet. Frem til og med 1971 er hun oppført på rollelistene som Bente Liseth.

Statens Teaterhøgskole

Børsum har undervist ved skolen i flere år, før hun ble utnevnt til rektor ved skolen (1989–1992). Hun så det som viktig å skaffe gode lærekrefter til studentene og inviterte flere professorer fra utlandet (Theatre Departement v UCSD San Diego og I'Ecole Superieure d'Art Dramatique i Strasbourg).

 Min forestilling om mor 
Hun var i 2006 aktuell med monologen Min forestilling om mor som omhandler hennes egen mor Lise Børsum, og hennes spesielle livshistorie, under og etter krigen. Hennes mor var hjemmeværende legefrue på Oslos beste vestkant da andre verdenskrig brøt ut. Ved en tilfeldighet snublet hun inn i motstandsarbeidet. I 1943 ble hun arrestert, og sendt til konsentrasjonsleiren Ravensbrück i Tyskland. Da hun kom tilbake til Norge etter krigen, forlot hun sitt tidligere borgerlige liv og sine barn. Etter opplevelsene i Tyskland reiste moren verden rundt og talte mot urettferdighet, overgrep og konsentrasjonsleirer. I 1946 skrev moren boken Fange i Ravensbrück om sine opplevelser som konsentrasjonsleirfange.  Boken ble i 2016 kåret til en av de ti mest betydningsfulle bøken om den 2. verdenskrig i Norge. Børsum har oversatt Min forestilling om mor til engelsk og i 2010 gjestet hun Luther College i Iowa, Commonweal Theatre i Minnesota, Sjømannskirken i New York og i 2013 sjømannskirken i Miami.  

Hun spilte monologen så sent som i 2020.  

 Filmografi 
 Årstall  Tittel  Rolle  Kommentar2024Ølhunden BeritFridaTV-serie2021ExitJeppe Schiøtts morTV-serie2017Rett vest Josefine  2016Sensommer Vivienne  2014Søvnløse drømmer  Ranvei  2010Tiden imellom  Ruth Maier som gammel  2008 Hvaler, Sesong 1, episode 8 Sisyfos  Trines mor  TV-serie2006 Jul i Svingen  Fru Wold  Julekalender2005 Tjuefjerde, Sesong 1, episode 1, 2 og 3  Grete-mor  mini-TV-serie2004 Skolen, Sesong 1, episode 1, 3 og 4  Rikke  TV-serie1999Suffløsen Sivs mor  1996Gåten Knut Hamsun  Sigrid Stray  1994 I de beste familier episode 14 (av 21)   TV-serie1993 Fortuna, 4. episode (av 6)  Fru Meinhardt  TV-serie1988 Kollisjonen Ruth  Fjernsynsteatret1986 Prometheus i saksen   Charlotte  Fjernsynsteatret1984PapirfuglenAud Sætre1984 Etterbyrden   Moren  Fjernsynsteater1982 Jenny   TV-serie1981 Helmer og Sigurdson (Saken Ruth Vang)  Ruth Vang  mini-TV-serie1980Belønningen Elisabeth Norvåg  1979Kvinnene Birgit 1977Kosmetikkrevolusjonen  1977 Fedra av Jean Racine  Fedra  Fjernsynsteater1976Reisen til Julestjernen  Dronningen 1976Vårnatt Nattsøster1976 To akter for fem kvinner av Bjørg Vik  Hanna  Fjernsynsteater1976 Mordet i Viorne av Marguerite Duras  Claire Lannes  Fjernsynsteatret1976 Syng vakkert om kjærligheten av Gottfried Grafström Cecilia Fröding (Gustaf Frödings søster)  Fjernsynsteatret1976 På bunnen av Maksim Gorkij  Vasilissa, herbergeverten Kostylovs kone  Fjernsynsteater1976 Helmer og Sigurdson (Nitime-mordet)  Sonia Kristoffersen  mini-TV-serie1975 Etter brannen av August Strindberg  Fruen  Fjernsynsteater1975 De landflyktige av James Joyce  Bertha  Fjernsynsteatret1975 For lang og tro tjeneste av Joe Orton  Mrs. Vealfoy  Fjernsynsteatret1975 Bare litt vondt av Harold Pinter  Flora  Fjernsynsteatret1974Spiti stous vrahous av Euripides  Eleni 1974Mors hus Moren 1974Bobbys krig   Fru Lund1973 Sladek den svarte riksvernsmann av Ödön von Horváth Anna  Fjernsynsteatret 1973 Geografi og kjærlighet av Bjørnstjerne Bjørnson  Karen Tygesen  Fjernsynsteatret 1973 Hvem vet? av Helge Krog  Agnete, 35 år  Fjernsynsteatret1973Fem døgn i august  barnehagelærerinne 1972 Et dukkehjem av Henrik Ibsen  fru Linde  Fjernsynsteater19713  1971Rødblått paradis  fru Jervell 1973 Bare litt vondt   Fjernsynsteatret1971 Vi lever kvart vårt liv av David Mercer    Fjernsynsteater1971Voldtekt   1971 Symptomer av Sverre Udnæs  Datter i familien Blake  Fjernsynsteater1968Bare et liv – Historien om Fridtjof Nansen 1968 Sycamore Street av Reginald Rose   Fjernsynsteater1967Liv  1961 Den store barnedåpen av Oskar Braaten  Prestedatter Astrid  Fjernsynsteater

 Priser 
 1974: Norsk Filmkritikerlags pris for rollen som Moren i Mors hus
 1977: Prisen Maktå som beste skuespiller på Rogaland Teater
 1995: Den amerikanske prisen The Living Legacy Award sammen med Ginger Rogers og Ronda Fleming
 2007: Certificate of Honour for Min forestilling om mor som beste forestilling på Festival i Finland
 2009: The Golden Horseshoe of Pegasus på monologfestivalen i Suwalki i Polen
 2011: Æresmedlem i Norsk Skuespillerforbund
 2016: Nominert til Amandaprisen 2016 i klassen beste kvinnelige skuespiller for Sensommer
 2017: Nominert til Kanonprisen 2016 i klassen beste kvinnelige hovedrolle for Sensommer
 2017: Norsk Filmkritikerlags Fagpris for hovedrollen i Sensommer
 2018: Æresmedlem i Kunstnerforeningen
 2023: Amandakomiteens ærespris under Amandaprisen 2023
 2025: Gammleng-prisen i klassen veteranpris – teater

 Styreverv 
I begynnelsen av 1970-årene satt hun i styret for Statens Håndverks- og Kunstindustriskole, som et av tre styremedlemmer oppnevnt av Oslo kommune. 

Hun har sittet i styret i Norsk Skuespillerforbund i forskjellige perioder, i Kunstnerisk råd ved Rogaland Teater og Oslo Nye Teater, begge i Kjetil Bang-Hansens sjefsperioder.

 Referanser 

 Eksterne lenker 


Kategori:Personer fra Oslo
Kategori:Skuespillere ved Nationaltheatret
Kategori:Norske skuespillere
Kategori:Skuespillere ved Oslo Nye Teater
Kategori:Skuespillere ved Fjernsynsteatret
Kategori:Amandakomiteens Ærespris‎
Kategori:Amandaprisen 2023